Motoris in bedelaar-video by MRK verkla‘n Skermskoot uit die video van die bedelaar by die motoris se venster. (Video: Facebook) Die man wat op ŉ selfgemaakte video vasgevang is waar hy ŉ bedelaar rassistiese beledigings toesnou, is by die Menseregtekommissie (MRK) vir haatspraak, rassisme en diskriminasie verkla. Adv. Anton Alberts, voorsitter van die VF Plus, het Donderdag bevestig dat die party die klagte by die MRK aanhangig gemaak het. “Dit is die VF Plus se mening dat hierdie man se uitlatings haatspraak, rassisme en diskriminasie teen witmense is. Dit is rassisties polariserend en uiters beledigend teenoor alle wittes en benadeel sosiale samehorigheid in Suid-Afrika, aangesien hierdie standpunte nie verteenwoordigend is van die standpunte en waardes van die meerderheid mense in die land nie. Oningeligtes kan dit wel so vertolk,” sê Alberts. Maroela Media het vroeër berig die video het soos ŉ veldbrand op sosiale media versprei en wyd reaksie uitgelok. Op die video kan gesien word hoe ŉ wit bedelaar die motoris vir R2 vir brood vra. Die motoris antwoord in Engels: “Wit mense is moordenaars, my ou. Julle het ons voorvaders doodgemaak. Julle is onwettig hier en dan wil jy nog hê ek moet jou R2 gee.” Die motoris vra die bedelaar ook waar hy was toe “wit mense swart mense se goed gevat het”. “Hoe kan ŉ mens mense help wat jou hele generasie doodgemaak en jou mense tot slawe gemaak het? Dis verkeerd. Ek is ŉ baie gawe ou, maar my voorvaders sal my doodmaak as ek ŉ wit ou R2 moet gee.” “Die VF Plus verwag van die MRK om dié uitlatings dringend te ondersoek en die gepaste stappe teen [die motoris] te neem om soortgelyke voorvalle in die toekoms te voorkom,” sê Alberts. “Die VF Plus sal terugslaan teen alle vorme van rassisme en pogings om sosiale samehorigheid in die Suid-Afrikaanse samelewing te ondermyn.” TimesLive berig intussen die motoris, wat glo die eienaar van ŉ media- en skakelingsmaatskappy is, het in ŉ onderhoud met die nuusagentskap gesê dat hy die video gemaak het as ŉ “publisiteitsveldtog” en dat die video deel uitmaak van ŉ “dokumentêr” waarmee sy maatskappy besig is. Die motoris sê hy is baie bly en opgewonde oor die baie reaksie wat die video uitgelok het. “Wit mense moet die realiteit in die gesig staar en ons leer ken sonder dat hulle meerderwaardig voel,” het hy aan TimesLive gesê.